寄題張仲欽左司槃澗
作者：陸游
朝代：宋

paragraphs: 劍谿之南有佳處，山靈尸之不輕付。
張公鼻祖晉司空，談笑得地開窗戶。
谿光如鏡新拂拭，白雲青嶂無朝暮。
伏几讀書時舉頭，萬象爭陳陶謝句。
公今仙去有嗣子，關塞崎嶇方叱馭。
山城何曾嘆如斗，皦皦不受世俗汙。
君不見伾文往者勢如山，朝士幾人無汗顔。
尊公遺事不須述，但看當時出處間。